12 ฐานะการเงินและผลการดำเนินงาน

(1) งบการเงิน

(1) รายงานการสอบบัญชี

งบการเงินทั้ง 3 ปีที่ผ่านมาของบริษัทและงบการเงินรวม
ผู้สอบบัญชีได้แสดงความเห็นในรายงานการตรวจสอบแบบไม่มีเงื่อนไข

(ข) ตารางสรุปงบการเงินรวม

[TABLE]

บริษัทมีเดีย ออฟ มีเดียส์ จำกัด (มหาชน) และบริษัทย่อย

งบกระแสเงินสด

[TABLE]

(2) คำอธิบายและการวิเคราะห์ฐานะการเงินและผลการดำเนินงาน

  ผลการดำเนินงานและการเปลี่ยนแปลงที่สำคัญ

นับแต่บริษัทได้รับผลกระทบอย่างรุนแรงจากวิกฤติการณ์ทางเศรษฐกิจของประเทศตั้งแต่ปี 2540
ต่อเนื่องมาจนถึงปัจจุบัน
บริษัทได้เร่งดำเนินการปรับกลยุทธ์ในการดำเนินธุรกิจเพื่อให้สามารถประคองตัวให้รอดพ้นจากวิกฤตไปให้ได้
โดยกำหนดแผนระยะสั้นและระยะปานกลางที่จะต้องดำเนินการเริ่มตั้งแต่ปีกลางปี 2541
ต่อเนื่องถึงปี ปัจจุบัน ดังนี้

แผนระยะสั้น

1.  ปรับปรุงระบบการขายและการจัดเก็บหนี้ให้มีประสิทธิภาพมากขึ้น
    ไม่ให้มีหนี้สูญจากการขายใหม่เกิดขึ้น ปัจจุบันมีหนี้สูญจากการขายใหม่ไม่เกินร้อยละ 5
    ของรายได้

2.  ปรับโครงสร้างธุรกิจของกลุ่มบริษัท โดยลดขนาดธุรกิจให้เล็กลง
    ดำเนินธุรกิจเฉพาะที่เป็นธุรกิจหลัก และมีศักยภาพในการทำกำไร
    แผนงานนี้บริษัทได้ดำเนินการสำเร็จในปี 2542 โดยปรับโครงสร้างของบริษัทมีเดีย สตูดิโอ
    จำกัด และทำการจำหน่ายเงินลงทุนในบริษัทย่อยตามที่ระบุในแผนทั้งหมดยกเว้น บริษัท เอ็ม
    สแควร์ เอ็นเตอร์เทนเม้นท์ จำกัด ที่ยังรอจำหน่ายออกในปัจจุบัน

3 สร้างรายได้เพิ่ม

  จากรายการใหม่ เดิมบริษัทคาดว่าจะมีรายได้จากรายการใหม่ในช่วง Prime time
  ตั้งแต่ช่วงปลายปี 2542 หลังการปรับโครงสร้างหนี้เสร็จ
  ซึ่งจะทำบริษัทมีอัตราการเติบโตของรายได้จากค่าโฆษณาในปี 2543 ถึง 46%
  แต่เนื่องจากความล่าช้าในกระบวนการปรับโครงสร้างหนี้ซึ่งมาสำเร็จในเดือนมีนาคม 2543
  จึงทำให้มีผลกระทบต่อรายได้จริงและกระแสเงินสดรับ
  บริษัทเริ่มรายการใหม่ดังกล่าวในไตรมาสสุดท้ายของปี 2543

  จากกิจกรรมพิเศษ เช่น การจัดสัมนา
  เพื่อเป็นการเพิ่มรายได้ที่เป็นกระแสเงินสดและเป็นการพัฒนาบุคลากรของบริษัทด้วยในเวลาเดียวกัน
  บริษัทได้เริ่มจัดสัมนาตั้งแต่ปลายปี 2541 และได้จัดต่อเนื่องจนถึงปัจจุบันอย่างน้อยไตรมาสละ 1
  ครั้ง

  จากการจำหน่ายสินค้าคงคลัง รายได้ไม่เป็นไปตามที่คาด

  จากศูนย์ฝึกอบรมอาชีพ บริษัทเริ่มจัดตั้งศูนย์ฝึกอบรมนานาชีพบ้านเลขที่ 5 แห่งแรกในเดือนมีนาคม
  2542 สามารถสร้างรายได้และกระแสเงินสดให้แก่บริษัทเป็นอย่างดี ในช่วงไตรมาสที่ 2 ของปี
  2543 จึงได้เปิดศูนย์ฝึกอบรมนานาชีพขึ้นอีก 1 สาขา

  4 ปรับโครงสร้างหนี้กับเจ้าหนี้สถาบันการเงิน บริษัทและกลุ่มเจ้าหนี้สถาบันการเงิน 13
  แห่งได้ร่วมกันเข้าสู่กระบวนการปรับโครงสร้างหนี้ของคณะกรรมการส่งเสริมเพื่อการปรับโครงสร้างหนี้
  ธนาคารแห่งประเทศไทย เมื่อวันที่ 18 มิถุนายน 2542
  และได้ลงนามในสัญญาปรับโครงสร้างหนี้เมื่อวันที่ 29 มีนาคม 2543 ใช้เวลาถึง 10 เดือน
  ซึ่งล่าช้ากว่าที่กำหนดไว้ 4 เดือน ทำให้มีผลกระทบทางลบต่อแผนการหาผู้ร่วมทุนใหม่
  กอรปกับสภาวะเศรษฐกิจเริ่มมีปัญหาอีกในช่วงครึ่งปีหลังของปี 2543
  บริษัทจึงผิดนัดชำระหนี้ตามสัญญาปรับโครงสร้างหนี้ในเดือนสิงหาคม
  คณะกรรมการบริษัทจึงมีมติให้บริษัทยื่นคำร้องขอฟื้นฟูกิจการต่อศาลล้มละลายกลาง
  และศาลมีคำสั่งให้ฟื้นฟูกิจการเมื่อวันที่ 1 ธันวาคม 2543
  ขณะนี้บริษัทในฐานะผู้ทำแผนอยู่ในระหว่างการทำแผนซึ่งคาดว่าจะเสร็จในช่วงไตรมาสที่ 2 ของปี
  2544

  5 การหาผู้ร่วมลงทุนใหม่ กระบวนการปรับโครงสร้างหนี้ที่ใช้เวลานานถึง 10
  เดือนทำให้การหาผู้ร่วมทุนใหม่ไม่ประสบความสำเร็จ
  เนื่องจากผู้ลงทุนต้องการเห็นความแน่นอนของความสำเร็จในการปรับโครงสร้างหนี้
  เมื่อการปรับโครงสร้างหนี้เสร็จสิ้นในเดือนมีนาคมนั้น
  เป็นช่วงเวลาที่สถานการณ์ของตลาดหลักทรัพย์ตกต่ำมาก
  การต่อรองเพื่อให้ได้หุ้นใหม่ในราคาต่ำกว่าที่เคยเจรจาจึงเกิดขึ้น
  อีกทั้งแผนฟื้นฟูเศรษฐกิจของรัฐบาลยังไม่ส่งผลในทางบวก ทำให้นักลงทุนเกิดความไม่มั่นใจ
  เหล่านี้ล้วนเป็นปัจจัยที่ทำให้แผนงานนี้ไม่สำเร็จ

ในปี 2543 บริษัทและบริษัทย่อยมีผลการดำเนินงานดังนี้

รายได้

รายได้รวมปี 2543 เท่ากับ 239.64 ล้านบาท ลดลงจากปี 2542 ซึ่งมีรายได้ 357.04
ล้านบาทเท่ากับ 117.40 ล้านบาท หรือคิดเป็นร้อยละ 32.88 รายได้รวมกว่าร้อยละ 90
มาจากกลุ่มธุรกิจโทรทัศน์หรือกล่าวได้ว่าเป็นรายได้ของบริษัท มีเดีย ออฟ มีเดียส์ จำกัด (มหาชน)
ทั้งนี้เนื่องจากบริษัท อัครมีเดีย จำกัด และ บริษัท เอ็ม แอนด์ ดี เอนเตอร์เทนเมนท์ จำกัด
ซึ่งเป็นบริษัทในกลุ่มธุรกิจโทรทัศน์ ไม่ได้ดำเนินการในปัจจุบัน จึงไม่มีรายได้เกิดขึ้น
รายได้รวมประกอบด้วย

1 รายได้จากการโฆษณา ปี 2543 มียอด 200.36 ล้านบาทเทียบกับยอดปี 2542 225.23
ล้านบาท ลดลงร้อยละ 11.04 การลดลงนี้เกิดขึ้นในไตรมาสที่ 2 และ 3
ซึ่งมีสาเหตุจากการเติบโตทางเศรษฐกิจลดลงจากผลของราคาน้ำมันที่เพิ่มขึ้น และค่าเงินบาทต่ำลง

2 รายได้จากศูนย์ฝึกอบรมอาชีพซึ่งรวมอยู่ในรายได้อื่นเพิ่มขึ้น 5.92 ล้านบาทจากปี 2542
จากการเปิดสาขาเพิ่มอีก 1 สาขาในระหว่างปี

3 กำไรจากการจำหน่ายเงินลงทุนในบริษัทย่อยลดลง 72.21 ล้านบาทจากปีก่อน
เนื่องจากไม่มีรายได้เช่นเดียวกันนี้เกิดขึ้นในปี 2543

ต้นทุนและค่าใช้จ่ายในการดำเนินงาน

บริษัทมีอัตรากำไรขั้นต้นจากรายได้ค่าโฆษณาร้อยละ 16.7
สูงขึ้นเมื่อเทียบกับปีก่อนที่มีอัตรากำไรขั้นต้นร้อยละ 14.3
ทั้งนี้เป็นผลจากการปรับเปลี่ยนรายการโทรทัศน์และการควบคุมต้นทุนที่ทำอย่างต่อเนื่อง

ค่าใช้จ่ายในการขายและบริหารปี 2543 จำนวน 378.44 ล้านบาท เพิ่มขึ้นจากปีก่อนถึง 196.63
ล้านบาทหรือคิดเป็นร้อยละ 108.15 มีสาเหตุสำคัญจาก

-   การตั้งหนี้สงสัยจะสูญเพิ่มขึ้น 81.59 ล้านบาท
    ส่วนใหญ่เป็นหนี้คงค้างจากปีก่อนๆของบริษัทที่เคยเป็นบริษัทย่อยและบริษัทที่เกี่ยวข้องกันมาก่อน

-   การตั้งสำรองสำหรับหนี้สินจากการค้ำประกันบริษัทร่วม คือ บริษัท อิรูล่า จำกัด จำนวน
    32.59 ล้านบาท ตามคำพิพากษาของศาล

-   การเพิ่มขึ้นของผลขาดทุนของบริษัทย่อยและบริษัทร่วมจำนวน 87.66 ล้านบาท
    โดยส่วนใหญ่เป็นผลขาดทุนของบริษัท อัครมีเดีย จำกัด และบริษัท เอ็ม สแควร์
    เอนเตอร์เทนเมนท์ จำกัด

ดอกเบี้ยจ่าย

การผิดนัดชำระหนี้ตามแผนการปรับโครงสร้างหนี้กับเจ้าหนี้สถาบันการเงินระหว่างปี 2543
ทำให้บริษัทต้องกลับไปใช้อัตราดอกเบี้ยเดิมซึ่งเป็นอัตราดอกเบี้ยผิดนัด
ทำให้ดอกเบี้ยจ่ายสูงขึ้นเป็นจำนวน 59.62 ล้านบาทเมื่อเทียบกับปี 2542

ขาดทุนสุทธิ

ผลจากการลดลงของรายได้
และการเพิ่มขึ้นของค่าใช้จ่ายในการบริหารและดอกเบี้ยจ่ายดังกล่าวข้างต้น
ทำให้บริษัทมีผลขาดทุนสุทธิในปี 2543 จำนวน 398.32 ล้านบาท
ขาดทุนเพิ่มขึ้นจากปีก่อนเป็นจำนวน 306.51 ล้านบาท

ฐานะการเงิน

สภาพคล่อง

การดำเนินงานตามแผนระยะสั้นที่วางไว้ส่งผลดีต่อบริษัทในด้านต้นทุนและค่าใช้จ่ายที่ลดลง
แต่การที่รายได้ไม่เป็นไปตามเป้าหมายกลับส่งผลทางลบต่อกระแสเงินสดรับของบริษัท
บริษัทอยู่ในสภาพที่ขาดสภาพคล่องมากขึ้น อำนาจการต่อรองหมดไป
การชำระค่าเช่าเวลาสถานีและตันทุนอื่นต้องชำระเป็นเงินสด
ทำให้การดำเนินธุรกิจมีอุปสรรคมากขึ้น
การขาดสภาพคล่องอย่างหนักแสดงให้เห็นจากงบกระแสเงินสดรวมที่แสดงกระแสเงินสดจากกิจกรรมดำเนินงานติดลบเป็นจำนวน
44.14 ล้านบาท ติดลบเพิ่มขึ้น 26.36 ล้านบาทจากปีก่อน
บริษัทไม่สามารถชำระหนี้เดิมแก่เจ้าหนี้เงินกู้และเจ้าหนี้การค้าได้ หนี้สินรวมของบริษัทจึงเพิ่มขึ้นจาก
886.56 ล้านบาทในปี 2542 เป็น 1,122.53 ล้านบาทเมื่อสิ้นปี 2543

อัตราส่วนสภาพคล่องทุกตัวแสดงให้เห็นว่าบริษัทมีปัญหาสภาพคล่องยิ่งกว่าปีก่อน
ถึงแม้คุณภาพของลูกหนี้ในปัจจุบันจะดีขึ้น
แต่เงินที่เก็บได้จากยอดขายปัจจุบันก็ไม่เพียงพอที่บริษัทจะนำไปชำระหนี้เก่าได้
บริษัทอยู่ในสภาพที่มีหนี้สินล้นพ้นตัว จึงตัองขอยื่นฟื้นฟูต่อศาล

ความเหมาะสมของโครงสร้างเงินทุน

บริษัทได้ใช้ความพยายามในการที่จะปรับโครงสร้างเงินทุนให้เหมาะสมโดยการเพิ่มทุนมาตั้งแต่ปี
2541 แต่ยังไม่เป็นผลสำเร็จ ผลการดำเนินงานที่ขาดทุนอย่างต่อเนื่องมาตลอดระยะเวลา 3
ปีที่ผ่านมาทำให้บริษัทมีส่วนของผู้ถือหุ้นต่ำกว่าศูนย์และติดลบถึง 500 ล้านเมื่อสิ้นปี 2543
ขณะนี้บริษัทอยู่ในระหว่างการฟื้นฟูกิจการตามคำสั่งศาลและตลาดหลักทรัพย์แห่งประเทศไทยได้ย้ายหลักทรัพย์ของบริษัทไปอยู่ภายใต้หมวด
“บริษัทจดทะเบียนที่อยู่ระหว่างแก้ไขการดำเนินงาน “
อย่างไรก็ตามบริษัทคาดว่าปัญหาโครงสร้างเงินทุนจะได้รับการแก้ไขถ้าแผนฟื้นฟูกิจการของบริษัทผ่านความเห็นชอบจากเจ้าหนี้

คุณภาพสินทรัพย์ 

สินทรัพย์รวม ณ สิ้นปี 2543 แสดงยอด 622.40 ล้านบาทลดลงจากปีก่อนคิดเป็นร้อยละ 22.42
ประกอบด้วย ลูกหนี้การค้าสุทธิจำนวน 213.08 ล้านบาทคิดเป็นร้อยละ 34.24
สินทรัพย์หมุนเวียนอื่น 145.65 หรือร้อยละ 23.40 สินค้าคงเหลือและลิขสิทธิ์รวม 96.33
ล้านบาทหรือร้อยละ 15.48 และสินทรัพย์ถาวร 82.94 หรือร้อยละ 13.33

ลูกหนี้การค้าสุทธิจำนวน 213 ล้านบาท ณ. วันที่ 31 ธันวาคม 2543 ลดลง 93 ล้านบาทจากปีก่อน
เนื่องจากยอดขายที่ลดลงและการตั้งสำรองหนี้สูญเพิ่มขึ้นจำนวน 82
ล้านบาทสำหรับยอดลูกหนี้ที่เคยเป็นบริษัทย่อยและบริษัทที่เกี่ยวข้องคงค้างในปีก่อนๆ
ยอดลูกหนี้การค้าสิ้นปีประกอบด้วย ลูกหนี้การค้าบริษัทอื่นจำนวนสุทธิ 112 ล้านบาท
และลูกหนี้ตามสัญญาแลกเปลี่ยน 92 ล้านบาท และลูกหนี้บริษัทที่เกี่ยวข้องกัน 9 ล้านบาท
ลูกหนี้การค้าบริษัทอื่นมียอดที่ค้างชำระไม่เกิน 12 เดือน เป็นจำนวนสุทธิ 42 ล้านบาท
คิดเป็นร้อยละ 37.50 ของยอดลูกหนี้บริษัทอื่นทั้งหมด สำหรับยอดลูกหนี้ที่ค้างชำระเกิน 12 เดือนนั้น
บริษัทได้ตั้งสำรองหนี้สูญไว้แล้วประมาณร้อยละ 93
บริษัทคาดว่าจะได้รับชำระคืนจากยอดที่ไม่ได้ตั้งสำรอง
ผลกระทบที่อาจเกิดขึ้นจากการที่บริษัทตั้งสำรองไม่เพียงพอ คือ
จะทำให้ผลขาดทุนที่แสดงในงบกำไรขาดทุนสูงขึ้น แต่จะไม่มีผลต่องบกระแสเงินสด

ในปัจจุบันลูกหนี้ที่บริษัทได้ตั้งสำรองแล้วและกำลังดำเนินการตามกฎหมายมีจำนวน 46 ล้านบาท
บริษัทคาดว่าจะได้รับชำระหนี้คืนจากลูกค้ากลุ่มนี้ประมาณร้อยละ 50

สินค้าคงเหลือจำนวน 38.5 ล้านบาท ณ สิ้นปี 2543
รวมสินค้าคงเหลือที่บริษัทผลิตขึ้นเพื่อขายในโอกาสพิเศษต่างๆ จำนวน 31 ล้านบาท
ซึ่งประกอบด้วยเหรียญ 12 ราศี ทั้งเงินและทองแดง มูลค่า 17.35 ล้านบาท
และของชำร่วยประกอบการขายวีดีโอเทปชุดสามก็ก จำนวน 7.8 ล้านบาท
โอกาสที่จะทำรายได้จากสินค้าเหล่านี้มีน้อย
ดังนั้นบริษัทจึงได้คำนึงถึงมูลค่ายุติธรรมและได้ตั้งสำรองสินค้าเสื่อมคุณภาพในบัญชีแล้ว

สินทรัพย์หมุนเวียนอื่นจำนวน 145.65 ล้านบาทประกอบด้วยรายการหลักคือ ภาษีมูลค่าเพิ่ม
ภาษีเงินได้ จำนวน 87 ล้านบาทและลูกหนี้อื่นจำนวน 26.95 ล้านบาท

เงินลงทุนระยะยาวมียอด ณ สิ้นปี 2543 จำนวน 66.7 ล้านบาท เพิ่มขึ้น 47 ล้านบาทจากปีก่อน
สาเหตุสำคัญของการเพิ่มขึ้นเนื่องจากการที่บริษัทได้รับหุ้นทุนของบริษัทหนึ่งจำนวน 1.1
ล้านหุ้นเพื่อแลกกับค่ามัดจำซื้อที่ดินและอาคารจำนวน 42 ล้านบาทซึ่งบันทึกเป็นสินทรัพย์อื่นในปีก่อน
เป็นผลให้สินทรัพย์อื่นมียอดลดลงเป็นจำนวนเดียวกันในปีนี้
หุ้นทุนดังกล่าวนี้แสดงในงบดุลที่มูลค่ายุติธรรม

หนี้สิน

การผิดสัญญาปรับโครงสร้างหนี้กับเจ้าหนี้สถาบันการเงิน ทำให้เงื่อนไขในการยืดอายุหนี้หมดไป
เงินกู้ระยะยาวรวมทั้งดอกเบี้ยคงค้างทั้งหมดจึงถูกแสดงใหม่ในงบการเงินสิ้นปี 2543
เป็นหนี้สินหมุนเวียน